Indoneesia Turismiministeeriumi ettevõttel käivitus Indoneesias üleriiklik kodumajutuste arendamise programm, millega soovitakse märgatavalt kasvatada majutuskohtade arvu. Tähelepanu kodumajutustele pole sündinud tühja koha pealt, vaid reaalsest vajadusest. Tundub uskumatu, kuid 260 miljoni elanikuga riigis on kokku vaid 2400 ametlikku hotelli. Kodumajutuste programm ongi mõeldud leevendama olukorda, kus iga vähegi suurema ürituse toimumisega kaasneb paratamatult majutuskohtade nappus.
Kodumajutuste arendamiseks hakatakse Indoneesias väljastama suunatud laene, mille kogumaht on muljetavaldav 60 trillionit ruupiat ehk umbes 4,1 miljardit eurot. Turismiministeerium on fookusesse võtnud 10 Indoneesia olulist turismipiirkonda, kuhu jõuab põhiline osa rahast. 10 prioriteetset arengupiirkonda on: Toba järv (Põhja-Sumatra), Tanjung Kelayang (Belitung), Tanjung Lesung (Banten), Kota Tua ja Pulau Seribu (Jakarta), Borobudur ja selle ümbrus (Yogyakarta), Bromo Tengger Semeru (Ida-Java), Labuan Bajo (Komodo), Mandalika (Lombok), Wakatobi (Sulawesi) and Morotai (Põhja-Maluku).
Lähema 3 aasta (2017-2019. eesmärgiks on seatud 50 000 uue kodumajutuse lisandumine, millest 30 000 asub mainitud 10 prioriteetses arengupiirkonnas. Kodumajutuse mudel valiti Indoneesias eelkõike seetõttu, et nende arendamiseks on vaja vähem investeeringuid, nende käivitamine käib suhteliselt kiirelt ning neil on positiivne mõju kohalikule kogukonnale. Lisaks on piirkondi, kus hotellide ehitamine pole lihtsalt majanduslikult tasuv.
Reisija vaatenurgast on tegemist väga teretulnud uudisega. Kodumajutus võimaldab kohalikku elu kogeda palju autentsemalt, kui see oleks võimalik hotellimajutuses. Lisaks kohaliku külaelu nägemisele lisanduvad kodumajutustes ka muud võimalused, mis sõltuvad puhtalt majutaja oskustest ja kogemustest. Nende hulka võivad kuuluda kokanduskursused, keelekursused, retked ümbritsevatesse küladesse jmt.
Kuigi kodumajutuste näol pole tegemist hotelli ega võõrastemajaga, eeldatakse sealgi adekvaatse hügieenitaseme olemasolu. Muuhulgas tähendab see, et kodumajutuses peavad olema normaalsed pesemisvõimalused ja seda soovitavalt sooja veega. Arusaadavalt mängib siin väga olulist rolli võõrustajate koolitamine, sest tihti ei saa kohalikud välismaalaste vastavatest ootustest lihtsalt aru. Kuid üsna prognoositav on, et erinevate kodumajutuste tase hakkab varieeruma.
Kodumajutuste arendamine on osa Indoneesia Turismiministeeriumi eesmärgist kasvatada Indoneesiasse saabuvate välisturistide arv aastaks 2019 20 miljonini ja siseriiklike turistide arv 275 miljonini. 2016. aastal külastas Indoneesiat 12 miljonit välisturisti.